જો તમને હજુ સુધી મારો પનારો ના પડ્યો હોય તો એનો અર્થ એ કે કાં તો તમે ઘરની નાનીમોટી રોજબરોજની ચીજવસ્તુઓ લેવા બજારમાં જતા નથી. અથવા તો પછી તમને બધું ઓનલાઇન મગાવવાની ટેવ પડી ગઇ છે. પણ જરા ઓફલાઇન થાઓ. બજારમાં નીકળો. હા પણ બજારમાં જતાં પહેલાં મને સાથે લેવાનું ભૂલતા નહીં. નહીં તો તમારો દૂધવાળો કે શાકવાળો તમને ‘થેલી સાથે રાખો’ એમ સંભળાવી દેશે અને પેલું પ્લાસ્ટિકનું ઝભલું તો તમને ધરાર નહિ જ આપે. બજારમાં નીકળશો તો ખબર પડશે કે એ પ્લાસ્ટિક બેગ ઉર્ફે કોથળી ઉર્ફે ઝભલાંને મેં એ એટલે કે થેલીએ જોરદાર ઠેલો મારી શાનદાર અને ધમાકેદાર ‘બજારવાપસી’ કરી લીધી છે. ભઇ, આજકાલ બધાના માથે રાજકારણનું ભૂત બહુ સવાર છે. તો એ રાજકીય ભાષામાં કહી દઉં કે ‘બજારમાં સત્તાપલ્ટો થયો છે, પ્લાસ્ટિકનાં ઝભલાંએ પદભ્રષ્ટ થવું પડ્યું છે અને થેલીએ તેને ઠેંગો બતાવીને સત્તા પચાવવા માંડી છે. ’